5 jaar tronkstraf vir 5 kinders se doodDie wrak van die bakkie in die slikdam Foto: East Coast Radio Phelelani James Mchunu (25) is Dinsdag tot vyf jaar tronkstraf gevonnis nadat vyf kinders dood is toe sy bakkie in ŉ dam beland het. “Mchunu het in die Greytown-streekshof in KwaZulu-Natal skuldig gepleit op al vyf aanklagte van strafbare manslag,” het Natasha Ramkisson-Kara, woordvoerder van die Nasionale Vervolgingsgesag, gesê. “Hy is tot vyf jaar direkte tronkstraf gevonnis, in plaas van korrektiewe toesig.” Mchunu se regspan het versoek dat sy vonnis in sy geheel opgeskort moet word met korrektiewe toesig. Staatsaanklaer Premie Naidoo het egter aangevoer dat die beskuldigde drie weke voor die ongeluk reeds bewus was daarvan dat sy voertuig se remme nie werk nie. Mchunu het glo ook boonop die rempyp ontkoppel en ŉ bout ingedruk om te verhoed dat die remvloeistof lek. Mchunu het op 27 Augustus in sy pleitooreenkoms erken dat hy nalatig was en dat hy versuim het om te verseker dat die bakkie in ŉ goeie werkende toestand is. Mchunu het op 12 Mei vanjaar 29 skoolkinders vervoer toe hy beheer verloor het oor die bakkie en in ŉ slikdam op ŉ plaas beland het. Altesaam 24 kinders het die voorval oorleef. Die ongeluk het op die D532-pad in die Rietvlei-gebied in KwaZulu-Natal plaasgevind. Lees ook: Bakkie in slikdam: Bestuurder pleit skuldig Man in hof vir moord na bakkie in dam beland Bakkie in dam: Bestuurder van moord aangekla Vyfde liggaam gevind na bakkie in dam beland Bestuurder vas wat 30 kinders vervoer Skoolkinders dood, een vermis, ná bakkie in dam beland